b"\n_START_ARTICLE_\nNawruz\n_START_SECTION_\nBiografia\n_START_PARAGRAPH_\nA la mort del seu pare Arghun Agha el 1278, Nqwruz va considerar el Khorasan com el seu feu natural.\n_START_SECTION_\nPresa del poder i regnat d'Arghun\n_START_PARAGRAPH_\nEl 1284, Arghun, fill de l'il-khan Abaka va preparar un complot per enderrocar al khan Ahmad Teg\xc3\xbcder al qual els mongols retreien la seva conversi\xc3\xb3 a l'islam i la intoler\xc3\xa0ncia de la qual feia prova. Es va planejar un assassinat en el curs d'un banquet previst el 18 de gener de 1274, per\xc3\xb2 el complot fou revelat per un dels conjurats. Tots els c\xc3\xb2mplices que van recon\xc3\xa8ixer la seva participaci\xc3\xb3 foren executats en la setmana seg\xc3\xbcent. Arghun reun\xc3\xad els seus ex\xc3\xa8rcits del Mazanderan i del Khorasan i en la seva marxa cap a l'oest, va saber a la regi\xc3\xb3 de Damavand que l'adversari estava en ruta, havia passat per Qazv\xc3\xadn i havia saquejat la regi\xc3\xb3 de Ray. Arghun deman\xc3\xa0 a Nawruz el seu suport. Les dues avantguardes es van trobar entre Rayy i Qazv\xc3\xadn i van lliurar batalla el 4 de maig, m\xc3\xa9s enll\xc3\xa0 de Qazv\xc3\xadn. Arghun es va haver de replegar ven\xc3\xa7ut per un ex\xc3\xa8rcit m\xc3\xa9s nombr\xc3\xb3s que el seu. Durant la seva retirada el va anar a trobar un general al servei d'Ahmad Teg\xc3\xbcder que li va dir que els ex\xc3\xa8rcits no tenien l'ordre de combatre'l sin\xc3\xb3 de convidar-lo a anar a trobar l'il-khan. Arghun per guanyar temps va enviar al general Kutlugh Shah com a emissari. Ahmad Teg\xc3\xbcder renov\xc3\xa0 la seva oferta de negociaci\xc3\xb3. Arghun va continuar el cam\xc3\xad cap a l'est per anar a trobar pasturatges per als seus cavalls i va arribar a Tus, al Khorasan, on es va refugiar en una fortalesa parcialment arru\xc3\xafnada. Fou finalment obligat a fer una submissi\xc3\xb3 humiliant . L'il-khan no el va voler executar i el va posar sota cust\xc3\xb2dia del general Alinak, per\xc3\xb2 un oficial dissident de nom Buka (Buqa) un dia va matar Alinak i a tots els que custodiaven al pr\xc3\xadncep i el va alliberar; llavors l'autoritat d'Ahmad va trontollar i es van produir nombroses desercions, i l'il-khan fou detingut quan fugia cap al Caucas i fou executat el 10 d'agost. L'endem\xc3\xa0 Arghun era proclamat khan (11 d'agost de 1284)._NEWLINE_Una vegada al poder Arghun va distribuir els c\xc3\xa0rrecs de governador a aquells que l'havien sostingut durant el seu afrontament amb Ahmad Teg\xc3\xbcder. El seu fill Ghazan reb\xc3\xa9 el Mazanderan, la prov\xc3\xadncia de Rayy i l i el Khorasan, i Nawruz, fou el seu comandant general o cap militar principal. Nawruz va restar fidel a Ghazan per\xc3\xb2 temia patir la mateixa sort que els que havien sostingut Ahmad Teg\xc3\xbcder perqu\xc3\xa8 era musulm\xc3\xa0 com ho era el precedent il-khan. Sota el pretext de passar a revista les seves tropes i de mantenir-les llestes per mobilitzar-les a l'arribada de l'enemic, del qual s'anunciava un atac pel costat del Djihoun o Jihoun, va deixar a la seva fam\xc3\xadlia amb Ghazan a Merv. A la primavera 1289, Ghazan estava als prats als voltants de Sarakhs. Nawruz multiplic\xc3\xa0 els pretexts per no anar a reunir-se amb el seu senyor, que va comen\xc3\xa7ar a sospitar. Al mateix temps la fam\xc3\xadlia deman\xc3\xa0 a Ghazan el perm\xc3\xads per anar a la cerim\xc3\xb2nia d'un matrimoni. Ghazan marx\xc3\xa0 a Tus i va enviar a un dels seus oficials a ordenar Nawruz de reunir-se amb ell a la vora del riu Keshef Rud. Nawruz va fer torturar al missatger de Ghazan per\xc3\xb2 no en va poder treure res. No l'execut\xc3\xa0 a petici\xc3\xb3 de la seva esposa, per\xc3\xb2 el va empresonar i va sortir tot seguit en campanya. Sorprengu\xc3\xa9 el campament dels generals de Ghazan sobre les ribes del Keshef Rud. Les tropes de Nawruz carregaren. Tres generals foren fets presoners. Ghazan estava una mica allunyat i va tenir temps d'allunyar-se i passar al Mazanderan. Ghazan arriba en el Mazanderan cinc dies m\xc3\xa9s tard i prengu\xc3\xa9 el comandament de les tropes de la prov\xc3\xadncia. Va fer executar a tots aquells dels que va sospitar ser c\xc3\xb2mplices de Nawruz. L'il-khan Arghun envi\xc3\xa0 tropes de refor\xc3\xa7 manades per Baydu (o Baidu), per\xc3\xb2 Ghazan va sortir sol a la trobada de Nawruz. Les tropes que l'acompanyaven finalment van desistir i Ghazan es va haver de replegar i esperar els ex\xc3\xa8rcits enviats pel seu pare. Nawruz temia la batalla i fou perseguit per Ghazan de Jam a Herat i despr\xc3\xa9s a Sabzevar. Ghazan acab\xc3\xa0 la persecuci\xc3\xb3 durant l'estiu i pass\xc3\xa0 l'hivern seg\xc3\xbcent prop de Nishapur. Durant l'estiu del 1290, la manca de subministraments va obligar a Ghazan a reenviar a Baydu amb les seves tropes. Nawruz per la seva banda, aconsegu\xc3\xad reunir un ex\xc3\xa8rcit de m\xc3\xa9s de 30.000 homes a la regi\xc3\xb3 del Amudari\xc3\xa0 i de Sheberghan i va escampar el terror al Khorasan. Ghazan estava a Tus per\xc3\xb2 davant el seu adversari, ara m\xc3\xa9s fort que ell, es va replegar cap a Bastam. Nawruz no el va perseguir fins aquest lloc.\n_START_SECTION_\nRegnat de Ghaykhatu\n_START_PARAGRAPH_\nArghun va morir el 7 de mar\xc3\xa7 de 1291. El va succeir Ghaykhatu amb l'oposici\xc3\xb3 de Baydu i de Ghazan. Baydu va refusar la proposta que se li va fer d'assolir el poder (la successi\xc3\xb3 havia d'anar a un fill, o b\xc3\xa9 a un germ\xc3\xa0 del difunt segons la yassa -la llei / el codi- mongola). Baydu va enviar a Ghaykhatu el seu acte de submissi\xc3\xb3. Un cert nombre dels que havien donar suport a la candidatura de Baydu, el van abandonar decebuts i inquiets, doncs podien temer la venjan\xc3\xa7a de Haykhatu per haver preferit a Baydu. Amir Coban fou dels que van donar suport a Ghaykhatu. El diumenge 22 de juliol de 1291 es va celebrar l'entronitzaci\xc3\xb3 del nou il-khan Ghaykhatu._NEWLINE_Ghazan que havia hagut d'evacuar el Khorasan, va saber la mort del seu pare Arghun a Semnan. Quan Ghaykhatu fou proclamat li va enviar un oficial per exposar-li el mal estat de l'ex\xc3\xa8rcit i la trista situaci\xc3\xb3 del Khorasan. Reb\xc3\xa9 refor\xc3\xa7os i pogu\xc3\xa9 tornar al Khorasan a la primavera 1292. Va anar a Herat i no va trobar m\xc3\xa9s que regions devastades per Nawruz. A la primavera 1293, deix\xc3\xa0 l'ex\xc3\xa8rcit del Khorasan sota els ordres de Kutlugh Shah Noyan i va marxar cap a la cort de l'il-khan Ghaykhatu malgrat l'ordre formal que tenia de quedar-se al seu lloc. Arribat a Tabriz, se li reiter\xc3\xa0 l'ordre de quedar-se al Khorasan i va haver de tornar. En el cam\xc3\xad de la tornada va saber que Kutlugh Shah acabava d'obtenir una vict\xc3\xb2ria sobre l'amir Nawruz, que s'havia refugiat a les muntanyes al nord de Nishapur. _NEWLINE_Nawruz seguia no obstant revoltat, per\xc3\xb2 va haver d'enfrontar un nou adversari, Baydu, que havia tornar amb noves tropes, al que va intentar expulsar m\xc3\xa9s enll\xc3\xa0 de l'Amudari\xc3\xa0 (Oxus o en \xc3\xa0rab Jihoun. Fracass\xc3\xa0 en aquesta empresa i s'hagu\xc3\xa9 de tancar a Herat. D'all\xc3\xa0 marx\xc3\xa0 per atacar Nishapur per\xc3\xb2 fou tra\xc3\xaft per un dels seus lloctinents i llavors, sota els consells de la seva esposa, va decidir demanar la clem\xc3\xa8ncia de Ghazan. Al final de l'any 1294, Nawruz va fer la seva petici\xc3\xb3 de clem\xc3\xa8ncia prometent fidelitat completa a Ghazan. Aquest \xc3\xbaltim atorga el seu perd\xc3\xb3 i es dirig\xc3\xad cap a Merv per trobar-hi a Nawruz. _NEWLINE_El juny de 1294, Baydu estava a la cort. Ghaykhatou, ebri, provoc\xc3\xa0 un incident que ofengu\xc3\xa9 vivament Baydu. Aquest darrer, de tornada als seus quarters d'hivern a Daquq, reun\xc3\xad al seu voltant diversos generals acantonats a la regi\xc3\xb3 de Bagdad. Aquestos generals estavan molestos pel mal comportament de Ghaykhatu. La insurrecci\xc3\xb3 contra el khan es va organitzar i prengu\xc3\xa9 amplitud. El 12 de mar\xc3\xa7 de 1295, Baydu es pos\xc3\xa0 en marxa cap a Tabriz amb el projecte d'enderrocar Ghaykhatu. L'il-khan fou arrestat i escanyat amb la corda del seu arc el 23 d'abril de 1295. Els seus familiars foren assassinats el 6 de maig seg\xc3\xbcent.\n_START_SECTION_\nRegnat de Baydu\n_START_PARAGRAPH_\nDespr\xc3\xa9s de l'execuci\xc3\xb3 de Ghaykhatu, aquells que se li van restar fidels foren executats per Baydu, que fou entronitzat en el transcurs del mes d'abril de 1295 a Hamadan. Quan Ghazan s'assabent\xc3\xa0 de la revoluci\xc3\xb3 que havia posat a Baydu al tron es va afligir i va decidir actuar. Ghazan va avan\xc3\xa7ar cap a l'Azerbaidjan i es va aturar entre Rayy i Qazv\xc3\xadn per tenir un consell amb els seus oficials. Nawruz, ara al seu servei, va conv\xc3\xa8ncer Ghazan que els que havien posat a Baydu al tron, havien actuau principalment per por a la venjan\xc3\xa7a de Gaykhatu per la mort d'Arghun. Nawruz va animar a Ghazan a continuar la seva marxa. Baydu inquiet prengu\xc3\xa9 la decisi\xc3\xb3 d'anar a trobar a Ghazan. El dijous 19 de maig de 1295, els dos ex\xc3\xa8rcits es trobaren a l'oest del Sefid Rud. En el sequici de Ghazan hi havia Nawruz i Kutlugh Shah; aquest darrer va carregar amb l'ala dreta sense esperar ordes i un dels generals de Baydu va morir durant aquesta c\xc3\xa0rrega. Un emissari de Baydu va sortir llavors dels per prosternar-se davant Ghazan i fer-li una proposici\xc3\xb3 de repartiment del poder. Nawruz volia la guerra contra el seu antic adversari per\xc3\xb2 Ghazan prefer\xc3\xad la negociaci\xc3\xb3. L'endem\xc3\xa0, Baydu fou reconegut com a Khan i aquest al seu torn va prometre recon\xc3\xa8ixer a Ghazan. Al vespre, cadascun torn\xc3\xa0 al seu campament. Posteriors temptatives de trobada avortaren, i Ghazan prefer\xc3\xad allunyar-se fins al peu del Damavand. El 19 de juny de 1295, Ghazan es va convertir a l'islam sota consell de Nawruz que li assegurava que aix\xc3\xb2 li donaria m\xc3\xa9s suport. Despr\xc3\xa9s de ser purificat per un bany i vestit amb roba nova, repet\xc3\xad moltes vegades la f\xc3\xb3rmula de la professi\xc3\xb3 de fe musulmana. Els seus soldats i els seus oficials seguiren llur exemple el mateix dia._NEWLINE_L'agost, Ghazan reb\xc3\xa9 un missatge secret de diversos generals de Baydu entre els quals Amir Coban, que li asseguraven el seu suport. Nawruz marx\xc3\xa0 per dacant amb quatre mil homes fent de manera que el seu moviment es mantingu\xc3\xa9s en secret fins que va arribar a la riba del Sefid Rud. A la fi de setembre, un general de la seva gu\xc3\xa0rdia va advertir a Baydu que Nawruz s'havia acostat i el khan va ordenar posar-se en marxa en disposici\xc3\xb3 de combat, per\xc3\xb2 llavors els generals aprofitaren la nit per canviar de b\xc3\xa0ndol amb una gran part de la tropa. Baydu, abandonat per la majoria, va fugir cap a Marand. En el transcurs de la persecuci\xc3\xb3 que va seguir, molts desertors del camp de Baydu es van unir a Ghazan i van refor\xc3\xa7ar el seu ex\xc3\xa8rcit. Arribat a Marand, Ghazan es va aturar i va esperar l'arribada de Nawruz i Kutlugh Shah, que van seguir la persecuci\xc3\xb3 cap a l'Araxes al darrere de Baydu. El fugitiu fou agafat per Nawruz prop de Nakhtxivan i va demanar ser condu\xc3\xaft davant a Ghazan, per\xc3\xb2 aquest va enviar l'ordre d'executar-lo. El 5 d'octubre, despr\xc3\xa9s d'un fest\xc3\xad, Baydu fou executat prop de Maragha.\n_START_SECTION_\nRegnat de Ghazan\n_START_PARAGRAPH_\nGazan va fer executar alguns altres dignataris. Nawruz i Kutlugh Shah tornaren de la seva expedici\xc3\xb3 el 12 d'octubre. Els presoners que portaven foren llavors tamb\xc3\xa9 executats el d\xc3\xada 15 d'octubre malgrat les demandes d'intercessi\xc3\xb3, per insist\xc3\xa8ncia de Nawruz que tenia una venjan\xc3\xa7a a liquidar contra alguns d'ells. A la tardor Ghazan marx\xc3\xa0 a la seva resid\xc3\xa8ncia d'hivern a Mu\xc4\x9fan. Newruz reb\xc3\xa9 tots els honors i impos\xc3\xa0 la seva voluntat d'islamitzar l'estat: va fer canviar els encap\xc3\xa7alaments dels missatges per posar-hi la f\xc3\xb3rmula ritual en nom de D\xc3\xa9u, la forma del segell reial de quadrat va passar a circular, i les monedes portaren en endavant la f\xc3\xb3rmula de la xahada. El diumenge 3 de novembre de 1295, Ghazan fou oficialment entronitzat il-khan i prengu\xc3\xa9 el nom de sult\xc3\xa0 Mahmud._NEWLINE_El desembre de 1296, el Khorasan, desguarnit de les seves tropes, estava amena\xc3\xa7at altre cop des de la Transoxiana. Nawruz fou encarregat de la missi\xc3\xb3 d'anar al Khorasan a defensar-lo. A l'arribada de Nawruz, els ex\xc3\xa8rcits que acabaven de'assolar el Khorasan i el Mazanderan es van replegar m\xc3\xa9s enll\xc3\xa0 del Amudari\xc3\xa0. Mentre Ghazan va establir la seva cort a Bagdad. El 10 de mar\xc3\xa7 de 1297 Ghazan va anar a Hamadan. Abans del triomf del khan el 1295, Nawruz havia escrit al sult\xc3\xa0 mameluc demanant el seu suport, en nom de la religi\xc3\xb3, contra Baydu, pr\xc3\xadncep pag\xc3\xa0. Per\xc3\xb2 la resposta del sult\xc3\xa0 mameluc va arribar quan Ghazan ja era al tron (1297) i els enemics de Nawruz van fer c\xc3\xb3rrer el rumor que estava aliat amb l'enemic mameluc. Ghazan, en c\xc3\xb2lera, va fer matar tots els parents de Nawruz i va enviar a Kutlugh Shah al Khorasan per arrestar-lo. Kutlugh va arribar a Damawand; els generals posats a Rayy ja havien estat executats. Nawruz va sortir de Nishapur per atacar l'avantguarda de Kutlugh, per\xc3\xb2 tot i disposar de forces superiors en nombre fou derrotat. Els seus dos fills foren fets presoners i executats. Quan Nawruz es va acostar a Herat, el sobir\xc3\xa0 kart de la regi\xc3\xb3, Fakhr al-Din, el va acollir. Nawruz va entrar a Herat amb 400 homes i en companyia de Fakhr al-Din es va establir a la ciutadella. Poc despr\xc3\xa9s arribava Kutlugh que va assetjar la ciutat; Herat, ben fortificada, va resistir. Kutkugh va escriure una carta al gran muft\xc3\xad de Djam (Jam), sogre de Fakhr al-Din, en el qual amena\xc3\xa7ava de destruir Herat si no entregava a Nawruz; Ghazan va fer enviar una c\xc3\xb2pia de la carta al mateix Nawruz per sembrar el dubte sobre si podia tenir confian\xc3\xa7a amb Fakhr al-Din; aquest, efectivament, pensant que tard o d'hora la ciutat seria conquerida i considerant que Nawruz havia violat el jurament de no aixecar mai les armes contra Ghazan, va decidir l'entrega del seu aliat. Fakhr al-Din va avisar Kutlugh Shah que havia arrestat Nawruz i li va demanar que a canvi de la seva entrega, obtingu\xc3\xa9s la seguretat que ell mateix seria perdonat per Ghazan. Ja en mans de Kutlugh, Nawruz fou interrogat per\xc3\xb2 no va voler respondre i finalment fou tirat a terra i tallat en dues parts per la meitat. El seu cap fou enviat a Ghazan a Bagdad. Kutlugh Shah va aixecar el camp i va tornar a l'Iraq."